Alexandru Cicâldău, înapoi în Liga 1? Turcii anunță plecarea mijlocașului de la Galatasaray
Alexandru Cicâldău (26 de ani) va schimba din nou echipa în vară, potrivit informațiilor apărute în presa din Turcia.
Cicâldău, aflat sub contract cu Galatasaray până în 2026, a fost împrumutat în acest sezon la Konyaspor, echipă aflată acum pe locul 16 în Super Lig, la doar două lungimi peste prima poziție retrogradabilă.
Turcii anunță plecarea lui Alexandru Cicâldău de la Galatasaray
În luna martie, presa turcă a scris că un transfer definitiv al lui Cicâldău la Konyaspor este exclus, având în vedere că mijlocașul nu intră în planurile formației turce pentru sezonul viitor.
Sâmbătă, Haber Turk scrie că la Galatasaray se anunță numeroase plecări în vară, iar printre numele care se vor despărți de liderul din Turcia se numără și Alexandru Cicâldău.
"Cicâldău și Ross nu sunt luați în calcul pentru sezonul următor", scrie Haber Turk, care continuă: "Alexandru Cicâldău și Mathias Ross, jucători împrumutați la Konyaspor, respectiv NEC Nijmegen, nu fac parte din planurile lui Galatasaray, care vrea să se despartă de ambii jucători".
Cicâldău a fost dorit la Universitatea Craiova în iarnă
La începutul acestui an, Mihai Rotaru a recunoscut că a încercat să îl readucă pe Alexandru Cicâldău la Universitatea Craiova, însă transferul a picat din cauza refuzului celor de la Konyaspor de a se despărți de mijlocaș. Rămâne de văzut dacă formația olteană va fi din nou interesată de internaționalul român în vară.
6,5 milioane de euro a încasat Universitatea Craiova în 2021, când l-a vândut pe Cicâldău la Galatasaray. Mijlocașul a evoluat doar un sezon pentru formația din Istanbul, iar ulterior a fost împrumutat la Ittihad Kalba (Emiratele Arabe Unite) și Konyaspor (Turcia).
În acest sezon, Alexandru Cicâldău a jucat în 32 de partide pentru Konyaspor, a marcat un gol și a oferit două pase decisive. Echipa sa luptă pentru evitarea retrogradării, fiind la doar două lungimi peste Gaziantep, prima sub linie.
Urmăriți SPORT.RO și pe Google News